Deg tesnigit (pragmatique), inzan, azal-nsen d ameqqran, acku, zemren ad qennɛen, zemren ad wellhen, zemren ad sfeṛḥen, ad sqerḥen… Win i wumi ara tiniḍ inzi, ur yezmir ara ad yeqqim kan am wakken ur yelli wacu i as-tenniḍ. Neɣ am mi ara as-tiniḍ lehduṛ n menwala. Meḥsub, ixelleq-d tamyinawt (interaction). Ɣef wanect-agi i yesɛa yinzi amkan-is deg tesnigit. Ɣas akken d tidet, inzi yettcebbiḥ awal, mačči i ccbaḥa kan n wawal i t-semrasen.